AH เผยผู้ถือหุ้นใหญ่ขายหุ้นออกทั้งหมด ยันไม่กระทบธุรกิจ
AH เผยผู้ถือหุ้นใหญ่กลุ่ม “โซจิทสึ” ขายหุ้นออกทั้งหมด-ลาออกจากกรรมการบริษัท ยันไม่กระทบธุรกิจ
5 มิ.ย. 2560

นายเย็บ ซู ชวน ประธานและประธานเจ้าหน้าที่บริหาร บริษัท อาปิโก ไฮเทค จำกัด (มหาชน) หรือ AH ระบุว่า น.ส.เย็บ ซิน หรู และน.ส.เย็บ ซิน หยี ได้เข้าทำบันทึกข้อตกลงกับกลุ่มบริษัทโซจิทสึ คอร์ปอเรชั่น ประเทศญี่ปุ่น (โซจิทสึ) ในการซื้อหุ้นของบริษัทที่โซจิทสึถือครองทั้งหมดในนามของบริษัท เอสเอไอที จำกัด และบริษัท โซจิทสึ ออโตโมทีฟ อินเวสเมนท์ จำกัด ทั้งนี้รายละเอียดของสัญญาและระยะเวลาการดำเนินการยังอยู่ในระหว่างการหาข้อสรุป
ทั้งนี้จากบันทึกข้อตกลงในการซื้อขายหุ้นดังกล่าว นายฮิเดโอะ ฮาทาดะ และนายยาสุฮิโระ คาวามูระ ซึ่งเป็นผู้บริหารของโซจิทสึ ได้แจ้งขอลาออกจากการดำรงตำแหน่งกรรมการของบริษัทโดยการลาออกมีผลตั้งแต่ 2 มิ.ย. เป็นต้นไป ทั้งนี้บริษัทจะดำเนินการพิจารณาสรรหาบุคคลที่มีคุณสมบัติเหมาะสมเพื่อแต่งตั้งให้ดำรงตำแหน่งกรรมการของบริษัทต่อไป
อย่างไรก็ตามการเปลี่ยนแปลงโครงสร้างผู้ถือหุ้นและการลาออกของกรรมการดังกล่าวไม่มีผลกระทบต่อธุรกิจหลัก หรือโครงสร้างการบริหารจัดการ ตลอดจนนโยบายการดำเนินธุรกิจของบริษัทแต่อย่างใดและขนาดรายการมีมูลค่าไม่ถึงข้อกำหนดที่เข้าเกณฑ์ต้องทำคำเสนอซื้อหลักทรัพย์ (Tender Offer)
อนึ่ง ตามข้อมูลของตลาดหลักทรัพย์ฯ ณ เดือนมี.ค.60 พบว่า SAIT CO.,LTD. ถือหุ้น 8.04% และ SOJITZ AUTOMOTIVE INVESTMENT PTE.LTD. ถือหุ้น 7.72%
โครงสร้างผู้ถือหุ้นรายใหญ่
